Jautājumi un atbildes Nr.2.
5.jautājums
2026.gada 18. septembrī sniegtajās atbildēs uz pretendentu jautājumiem Pasūtītājs ir skaidrojis, ka K2 kritērijā noteiktā pieredze nav attiecināma tikai uz pašu Pretendentu kā vienu uzņēmumu un ka K2 kritērija ietvaros ir pieļaujama Pretendenta, personu apvienības dalībnieku un piesaistīto apakšuzņēmēju pieredzes kombinēšana. Tāpat Pasūtītājs ir skaidrojis, ka K2 prasība nav attiecināma tikai uz “projektē–būvē” līgumiem un ka būvdarbu veikšanas pieredzi var apliecināt Pretendents, savukārt būvprojekta izstrādes un autoruzraudzības pieredzi – piesaistītais apakšuzņēmējs, uz kura spējām Pretendents balstās, arī tad, ja attiecīgā pieredze iegūta atsevišķu līgumu ietvaros. Tomēr no sniegtā skaidrojuma joprojām nav viennozīmīgi saprotams, vai K2 kritērijā minētajai būvprojekta izstrādes, autoruzraudzības un būvdarbu veikšanas pieredzei ir jāattiecas uz vienu un to pašu objektu, vai arī minēto pieredzi ir atļauts kombinēt no dažādiem K2 kritērija prasībām atbilstošiem objektiem. Lūdzam Pasūtītāju precizēt K2 kritērija piemērošanu, sniedzot nepārprotamu atbildi uz šādiem piemēriem. 1. piemērs – 30 punktu saņemšanai Vai K2 kritērija prasība ir izpildīta un Pretendents saņem 30 punktus, ja: • Pretendents (būvnieks) ir veicis būvdarbus vienā K2 kritērija prasībām atbilstošā II vai III grupas ēkas objektā (Objekts A); • Pretendenta piesaistītais apakšuzņēmējs (projektētājs) ir izstrādājis būvprojektu un veicis autoruzraudzību citā K2 kritērija prasībām atbilstošā II vai III grupas ēkas objektā (Objekts B)? Proti, vai Objekts A un Objekts B var būt savstarpēji nesaistīti objekti un atsevišķi līgumi, ja katrs no tiem atbilst K2 kritērijā noteiktajām prasībām par ēkas grupu, veidu un sarežģītību? 2. piemērs – 50 punktu saņemšanai Vai K2 kritērija prasība ir izpildīta un Pretendents saņem 50 punktus, ja: • Pretendents (būvnieks) var apliecināt būvdarbu veikšanas pieredzi divos K2 kritērija prasībām atbilstošos objektos; • piesaistītais apakšuzņēmējs (projektētājs) var apliecināt būvprojekta izstrādes un autoruzraudzības pieredzi divos citos K2 kritērija prasībām atbilstošos objektos; un būvnieka un projektētāja norādītie objekti savstarpēji nesakrīt?
Vai tomēr K2 kritērijs ir interpretējams tādējādi, ka 30 punktu saņemšanai jānorāda viens konkrēts objekts, kurā kopumā ir veikta gan būvprojekta izstrāde un autoruzraudzība, gan būvdarbi, savukārt 50 punktu saņemšanai – divi konkrēti šādi objekti, un Pretendentam kopā ar tā piesaistīto apakšuzņēmēju jāspēj apliecināt attiecīgi projektēšanas, autoruzraudzības un būvdarbu pieredze tieši šajos pašos objektos? Lūdzam Pasūtītāju sniegt nepārprotamu skaidrojumu un, ja nepieciešams, attiecīgi precizēt K2 kritērija redakciju, lai visiem pretendentiem būtu viennozīmīgi saprotams, kāda pieredzes kombinācija dod tiesības saņemt K2 kritērijā paredzētos 30 vai 50 punktus.
Atbilde:
Pasūtītājs, papildinot un precizējot 2026. gada 18. septembrī sniegto skaidrojumu, norāda, ka K2 kritērija ietvaros Pretendenta, personu apvienības dalībnieku un piesaistīto apakšuzņēmēju pieredzi ir atļauts kombinēt, kā arī nav nepieciešams, lai būvprojekta izstrāde, autoruzraudzība un būvdarbi būtu veikti viena “projektē–būvē” līguma ietvaros.
Vienlaikus K2 kritērijā noteiktajai būvprojekta izstrādes, autoruzraudzības un būvdarbu veikšanas pieredzei ir jāattiecas uz vienu un to pašu kritērija prasībām atbilstošu objektu.
Tas nozīmē, ka atsevišķās K2 kritērijā norādītās darbības var būt veikuši dažādi saimnieciskās darbības veicēji un tās var būt veiktas atsevišķu līgumu ietvaros, tomēr, vērtējot konkrētu objektu, Pretendentam kopā ar personām, uz kuru spējām tas balstās, ir jāspēj apliecināt, ka tieši šajā objektā kopumā ir veikta gan būvprojekta izstrāde, gan autoruzraudzība, gan būvdarbi.
Līdz ar to Pasūtītājs sniedz šādu skaidrojumu par jautājumā norādītajiem piemēriem.
1. piemērs – 30 punktu saņemšanai
Jautājumā aprakstītajā situācijā, kur Pretendents ir veicis tikai būvdarbus Objektā A, savukārt piesaistītais projektētājs ir veicis būvprojekta izstrādi un autoruzraudzību citā, ar Objektu A nesaistītā Objektā B, K2 kritērija prasība 30 punktu saņemšanai nav izpildīta.
Lai saņemtu 30 punktus, jānorāda vismaz viens konkrēts K2 kritērija prasībām atbilstošs objekts, kurā kopumā ir veikta:
· būvprojekta izstrāde;
· autoruzraudzība;
· būvdarbi.
Nav nepieciešams, lai visas minētās darbības būtu veicis viens un tas pats uzņēmums vai tās būtu veiktas viena līguma ietvaros. Piemēram, Pretendents var būt veicis būvdarbus konkrētajā objektā, savukārt tā piesaistītais apakšuzņēmējs – būvprojekta izstrādi un autoruzraudzību šajā pašā objektā.
2. piemērs – 50 punktu saņemšanai
Arī jautājumā aprakstītajā situācijā, kur Pretendents var apliecināt būvdarbu pieredzi divos objektos, bet projektētājs – būvprojekta izstrādes un autoruzraudzības pieredzi divos citos objektos un šie objekti savstarpēji nesakrīt, K2 kritērija prasība 50 punktu saņemšanai nav izpildīta.
Lai saņemtu 50 punktus, jānorāda divi konkrēti K2 kritērija prasībām atbilstoši objekti, un attiecībā uz katru no tiem Pretendentam kopā ar personu apvienības dalībniekiem un/vai piesaistītajiem apakšuzņēmējiem jāspēj apliecināt, ka konkrētajā objektā kopumā ir veikta:
· būvprojekta izstrāde;
· autoruzraudzība;
· būvdarbi.
Tādējādi Pasūtītāja iepriekš sniegtais skaidrojums par iespēju kombinēt Pretendenta un piesaistīto personu pieredzi attiecas uz pieredzes veicējiem un līgumiem, nevis uz iespēju vienam K2 kritērija objektam nepieciešamās darbības komplektēt no savstarpēji nesaistītiem objektiem.
K2 kritērija mērķis ir novērtēt Pretendenta un tā piesaistīto personu kopējo pieredzi tādu objektu īstenošanā, kuros ir veikts pilns attiecīgo darbu kopums – būvprojekta izstrāde, autoruzraudzība un būvdarbi. Tādēļ 30 punktu saņemšanai nepieciešams viens šāds objekts, bet 50 punktu saņemšanai – divi šādi objekti.

6.jautājums
Nolikuma 8.8. punktā pie prasībām, kuras jāizpilda piegādātājiem, ir noteikts, ka pretendentam jābūt spējīgam nodrošināt kredītiestādes neatsaucamu beznosacījumu garantiju vai apdrošināšanas sabiedrības neatsaucamu beznosacījumu galvojumu kā līguma nodrošinājumu 10 % apmērā no iepirkuma līguma cenas. Savukārt nolikuma IV sadaļā pie iesniedzamajiem dokumentiem nav norādīts, ka saistībā ar minēto prasību būtu jāiesniedz kāds dokuments. Vai saistībā ar nolikuma 8.8. punktā noteikto prasību šajā iepirkuma stadijā pretendentam ir jāiesniedz kāds dokuments, kas apliecina spēju nodrošināt minēto līguma nodrošinājumu? Ja jā, lūdzam precizēt, kāds dokuments ir iesniedzams. 
Atbilde:
Nolikuma 8.8. punktā noteikta prasība, ka pretendentam jābūt spējīgam nodrošināt kredītiestādes neatsaucamu beznosacījumu garantiju vai apdrošināšanas sabiedrības neatsaucamu beznosacījumu galvojumu 10 % apmērā no iepirkuma līguma cenas. Piedāvājuma iesniegšanas stadijā pretendentam nav jāiesniedz atsevišķs dokuments, kas apliecina spēju nodrošināt minēto līguma nodrošinājumu. Atbilstoši iepirkuma līguma projekta 1.5. punktam līguma nodrošinājums būs jāiesniedz pretendentam, kuram tiks piešķirtas līguma slēgšanas tiesības, 10 darba dienu laikā no līguma spēkā stāšanās dienas.

7.jautājums
Nolikuma 8.5.1., 8.5.6. un 8.5.7. punktā speciālistiem tiek prasīta pieredze iepriekšējo piecu gadu laikā. Savukārt nolikuma 18.5., 18.6. un 18.7. punktā un 9.pielikumā, kas nosaka iesniedzamo informāciju par minētajiem speciālistiem, ir norādīts, ka jāiesniedz informācija par iepriekšējo trīs gadu pieredzi. Lūdzam precizēt, par kādu periodu pretendentam jāiesniedz pieredzi apliecinoša informācija un dokumenti par nolikuma 8.5.1., 8.5.6. un 8.5.7. punktā norādītajiem speciālistiem – par iepriekšējiem trim vai pieciem gadiem? 
Atbilde:
Pasūtītājs apstiprina, ka dokumentācijā ir radusies tehniska neatbilstība attiecībā uz norādīto speciālistu pieredzes periodu. Nolikuma 8.5.1., 8.5.6. un 8.5.7. punktā kvalifikācijas prasības ir noteiktas attiecībā uz speciālistu pieredzi iepriekšējo piecu gadu laikā – 2021., 2022., 2023., 2024. un 2025. gadā vai vēlāk līdz piedāvājuma iesniegšanas dienai. Tādējādi pretendentam par minētajiem speciālistiem pieredzi apliecinoša informācija ir iesniedzama par iepriekšējo piecu gadu periodu vai vēlāk līdz piedāvājuma iesniegšanas dienai. Norāde Nolikuma 18.5., 18.6. un 18.7. punktā uz iepriekšējo trīs gadu periodu ir tehniska neprecizitāte.
 Attiecīgi: atbildīgajam būvdarbu vadītājam piemērojams Nolikuma 8.5.1. punktā noteiktais piecu gadu periods; būvprojekta vadītājam piemērojams Nolikuma 8.5.6. punktā noteiktais piecu gadu periods; arhitektam piemērojams Nolikuma 8.5.7. punktā noteiktais piecu gadu periods. Arī ēku konstrukciju projektētājam Nolikums paredz piecu gadu pieredzes periodu.
Savukārt 10. pielikumā “Informācija par būvprojekta vadītāja/arhitekta/ēku konstrukciju projektētāja iepriekšējo pieredzi” jau ir korekti norādīts, ka informācija sniedzama par iepriekšējo piecu gadu laikā iegūto pieredzi.
Pasūtītājs attiecīgi precizē Nolikuma punktus un 9. pielikumu, kuros kļūdaini norādīts trīs gadu periods.

8.jautājums
Nolikuma 10. pielikumā “Informācija par būvprojekta vadītāja/arhitekta/ēku konstrukciju projektētāja iepriekšējo pieredzi” vienā no kolonnām ir jānorāda, vai ēkas nesošās konstrukcijas ir no koka. Savukārt nolikuma 8. punktā, nosakot minēto speciālistu pieredzes prasības, šāda prasība nav ietverta. Lūdzam precizēt, vai būvprojekta vadītājam, arhitektam un ēku konstrukciju projektētājam ir nepieciešama iepriekšēja pieredze tādu būvprojektu izstrādē, kuros ēkas nesošās konstrukcijas ir no koka?
Atbilde:
Nē, būvprojekta vadītājam, arhitektam un ēku konstrukciju projektētājam nav noteikta prasība pēc iepriekšējas pieredzes tādu būvprojektu izstrādē, kuros ēkas nesošās konstrukcijas ir no koka. Nolikuma 8.5.6., 8.5.7. un 8.5.8.1. punktā šāda kvalifikācijas prasība nav izvirzīta. Minētajos punktos prasīta pieredze II vai III grupas ēkas jaunbūves vai pārbūves būvprojekta izstrādē/vadīšanā, taču nav noteikts konkrēts ēkas nesošo konstrukciju materiāls. 10. Pielikumā ietvertā aile “Vai ēkas nesošās konstrukcijas ir no koka? (Jā/Nē)” ir tehniska neprecizitāte un nav saistīta ar Nolikuma kvalifikācijas prasībām. Šajā ailē norādītā informācija netiks izmantota pretendenta vai tā piedāvāto speciālistu kvalifikācijas atbilstības vērtēšanai.
 
Pasūtītājs attiecīgi precizēs 10. pielikumu, svītrojot minēto aili.

9.jautājums
Nolikuma 19.3. punktā noteikts, ka piedāvājumā jāiesniedz izmantojamo pamatmateriālu pārskats par galvenajiem Darbos izmantojamajiem materiāliem, kurā ietverti visi Tehniskajā specifikācijā norādītie materiāli. Ņemot vērā, ka iepirkuma priekšmets ietver būvprojekta izstrādi un būvdarbus un detalizēti tehniskie risinājumi, tostarp konkrēti izmantojamie materiāli un to tehniskie parametri, tiks noteikti projektēšanas gaitā, lūdzam precizēt, kādā detalizācijas pakāpē minētais pamatmateriālu pārskats sagatavojams piedāvājuma iesniegšanas stadijā. Lūdzam arī precizēt, vai pārskatā šajā stadijā pietiek norādīt Tehniskajā specifikācijā jau konkrēti definētos materiālus un materiālu grupas, paredzot, ka konkrēti materiāli un to tehniskie parametri tiks precizēti būvprojekta izstrādes laikā un saskaņoti ar Pasūtītāju.
Atbilde:
Pasūtītājs paskaidro, ka Nolikuma 19.3. punktā noteiktais izmantojamo pamatmateriālu pārskats piedāvājuma iesniegšanas stadijā sagatavojams tādā detalizācijas pakāpē, kādu objektīvi iespējams noteikt, ņemot vērā iepirkuma priekšmetu – būvprojekta izstrādi un būvdarbu veikšanu.
Pārskatā jāietver vismaz Tehniskajā specifikācijā un tās 13. pielikumā norādītās galvenās materiālu, izstrādājumu un iekārtu grupas, raksturojot piedāvāto risinājumu tādā detalizācijas pakāpē, lai Pasūtītājs varētu pārliecināties par tā atbilstību noteiktajām minimālajām prasībām un Pretendentam būtu iespējams pamatoti prognozēt attiecīgā risinājuma izmaksas un ietvert tās piedāvājuma cenā.
Piedāvātajam risinājumam jābūt pietiekami konkrētam, lai Pretendents varētu novērtēt paredzamo materiālu, izstrādājumu un iekārtu izmaksu līmeni un sagatavot ekonomiski pamatotu piedāvājuma cenu.
Konkrēti materiāli, izstrādājumi un iekārtas, kā arī to markas, ražotāji un detalizētie tehniskie parametri tiks precizēti būvprojekta izstrādes laikā un saskaņoti ar Pasūtītāju iepirkuma līgumā un normatīvajos aktos noteiktajā kārtībā.
Projektēšanas gaitā izvēlētajiem materiāliem, izstrādājumiem un iekārtām jāatbilst Tehniskās specifikācijas prasībām un jānodrošina ne zemāka kvalitāte un tehniskie parametri par iepirkuma dokumentācijā noteiktajiem, neparedzot Pasūtītājam papildu izmaksas tādu risinājumu nodrošināšanai, kuru nepieciešamība izriet no iepirkuma dokumentācijā noteiktajām prasībām.

10.jautājums
Iepirkuma Tehniskās specifikācijas sadaļā “3. Būvprojekta risinājumi” ietverta prasība – “Vides pieejamības nodrošināšanai projektēt liftu, kas nodrošina piekļuvi visiem ēkas stāviem un ir piemērots personām ar funkcionāliem un pārvietošanās traucējumiem, tai skaitā personām ratiņkrēslos, kā arī klientu un personāla ikdienas lietošanai”, bet būvdarbu apjomu tāmē, pielikums “944869-15-14- pielikums-Kopsavilkuma-aprekins-tames-forma-pielikums” šāda atsevišķa pozīcija nav ietverta. Lūdzam precizēt, kurā kopsavilkuma pozīcijā ir jāiekļauj lifta izmaksas.
Atbilde:
Pasūtītājs paskaidro, ka Tehniskajā specifikācijā noteiktā prasība par lifta projektēšanu un izbūvi ir obligāta iepirkuma priekšmeta sastāvdaļa, un Pretendentam lifta pilnas izbūves izmaksas ir jāparedz piedāvājuma cenā.
Pasūtītājs informē, ka iepirkuma dokumentācija ir precizēta, papildinot kopsavilkuma aprēķina/tāmes formu ar atsevišķu pozīciju lifta izmaksām.
Attiecīgajā pozīcijā Pretendentam būs jāparedz visas izmaksas, kas nepieciešamas Tehniskajā specifikācijā noteiktās prasības izpildei, tostarp lifta projektēšanai, piegādei, izbūvei, montāžai, pieslēgšanai, ieregulēšanai un nodošanai ekspluatācijā.

Pasūtītājs attiecīgi precizēs 14. pielikumu, papildinot ar pozīju 1.12. Lifta izbūve

11.jautājums
Precizēts Līguma projekts, paredzot avansa maksājumu (2.pielikums)
Pievienota papildus prasība: Laika grafiks (15.pielikums)

